Imtella' Awwissu 30, 2021 - Aġġornata 30 Ta' Awwissu, 2021 7:41pm Ir-residenti ta' San Ġiljan, il-Ħamrun, il-Mosta u l-Qala Għawdex, ser igawdu minn sitt proġetti li ser isiru permezz tad-Fond għall-Ippjanar tal-Iżvilupp. Waqt li ħabbar il-proġetti li ser isebbħu l-ambjent urban il-Ministru għall-Ambjent, it-Tibdil fil-Klima u l-Ippjanar qal li l-fond amministrat mill-Awtorità tal-Ippjanar iffinanzja 140 proġett b'investiment ta' 17-il miljun ewro. L-Awtorità tal-Ippjanar qed twarrab fondi li qed jinġabru mill-iżvilupp li qed isir biex permezz tagħhom isiru numru ta' proġetti kemm ambjentali u anke soċjali li minnhom tgawdi l-komunità. Iċ-Chairman Eżekuttiv tal-Awtorità tal-Ippjanar Martin Saliba qal li l-Fond għall-Ippjanar tal-Iżvilupp iffinanzja 140 proġett madwar il-pajjiż fosthom dawk li saru mill-Kunsilli Lokali. Qal li diversi spazji pubbliċi jingħataw dehra ġdida biex ikunu jistgġħu jitgawdew mill-pubbliku. Is-Sur Saliba qal li permezz ta' investiment ta' kważi miljun ewro ser isiru sitt proġetti oħra f'erba' lokalitajiet f'San Ġiljan, il-Ħamrun, il-Mosta u fil-Qala. F'konferenza tal-aħbarijiet fil-Balluta l-Ministru għall-Ambjent Aaron Farrugia ħabbar lit-taraġ ta' Triq Joe Attard Kingswell ser jinbidlu fi spazju pubbliku li jista' jitgawda minn kulħadd. Biswit it-turġin ġewwa Joe Attard Kingswell li l-Kunsill Lokali ddeċieda li jagħmel embellishment fihom, post frekwentat minn ħafna nies jew jgħaddu minnu ħafna nies speċjlament ir-resident tal-madwar jiġi embellished jiġifieri aktar spazji miftuħa li huma estatically pleasing. Dan huwa l-mod ta' kif dan il-fond tal-Planning Awthority qed jintuża mill-Kunsill Lokali biex isebbaħ żoni, ġonna u toroq li jitgawdew mill-familji Il-Ministru Farrugia spjega li dawn il-proġetti ambjentali jistgħu jsiru għax il-Kunsilli Lokali jingħataw il-possibbiltà li jieħdu l-flus kollha tal-proġett mhux bħal qabel meta kien ikollhom joħorġu 30% tal-ispiża. "Nissussidjaw il-100% ta' ħafna minn dawn il-proġetti li l-Kunsill Lokali jagħmel biex isebbaħ il-post. L-għan tagħna huwa li nsebbħu l-bini li għandna, il-ġonna li għandna li ħafna drabi jkunu mitluqin, spazji miftuħa li huma mitluqa u allura nirriġeneraw dawn iż-żoni biex b'hekk il-pajjiż insebbħuh." Is-sindki tal-lokalitjiet ta' San Ġiljan, il-Mosta, il-Ħamrun u l-Viċi-Sindku tal-Qala qalu li l-fondi mill-Awtorità tal-Ippjanar kienu kruċjali biex isiru diversi proġetti fosthom tisbiħ ta' ġonna u toroq u anke xogħol infrastruturali fosthom sistemi ta' dwal u apparat sportiv għall-benefiċċju tal-pubbliku.